83.

saskaņā ar Parlamenta pieņemto tāmi: a) atzinīgi vērtē pasākumus, ko Parlaments veicis saistībā ar Covid-19 uzliesmojumu, tostarp jaunas pagaidu darba metodes un Covid-19 testēšanas centra nodrošināšanu deputātiem un darbiniekiem; atkārtoti pauž prasību ģenerālsekretāram novērtēt minēto pasākumu finansiālo ietekmi uz Parlamenta 2020. un 2021. gada budžetu un 2020. gada novembrī iesniegt šo novērtējumu Parlamenta Budžeta komitejai; aicina ģenerālsekretāru izstrādāt detalizētas pamatnostādnes nolūkā uzlabot gatavību iespējamiem turpmākiem nepārvaramas varas gadījumiem, lai būtu iespējams turpināt Parlamenta likumdošanas funkciju pildīšanu gadījumā, kad pienācīgu darbību nodrošināt nav iespējams; b) atkārtoti aicina Prezidiju sagatavot detalizētu ceļvedi vērienīgo vides mērķu sasniegšanai un oglekļa pēdas samazināšanai, kā noteikts Prezidija 2019. gada 16. decembra lēmumā, un iesniegt Parlamenta Budžeta komitejai gada pārskatu par rezultātiem; c) atgādina par savu prasību saskaņot reģistrēto deputātu palīgu komandējuma naudu par komandējumiem, ko viņi veic starp trijām Parlamenta darba vietām, ar to piemaksu apmēru, ko saņem civildienesta ierēdņi un citi darbinieki; vēlreiz aicina pārskatīt īstenošanas noteikumus, ar kuriem nosaka delegāciju un misiju darbu ārpus Savienības, lai izskatītu iespēju ļaut reģistrētiem deputātu palīgiem, ievērojot zināmus nosacījumus, pievienoties deputātiem oficiālās Parlamenta delegācijās un misijās; d) atkārtoti pauž prasību Prezidijam noteikt deputātiem pilnīgu klātbūtnes elastību zaļo nedēļu laikā; e) uzsver, ka Parlamenta Budžeta komitejai, lai tā varētu pieņemt uz informāciju balstītus lēmumus, ir laikus un saprotamā veidā jāsaņem visa attiecīgā informācija saistībā ar Parlamenta budžetu; atkārtoti stingri pieprasa turpmāk minēto: — detalizētu analīzi un pamatojumu attiecībā uz izmaksām un ietaupījumiem saistībā ar Apvienotās Karalistes izstāšanos no Savienības un precīzu skaitļu paziņošanu Parlamenta Budžeta komitejai 2020. gada novembrī; — detalizētu izdevumu sadalījumu par jauno Europa Experience centru izveidi 2021. gadā, vienlaikus ņemot vērā Covid-19 uzliesmojuma iespējamo ietekmi uz vietējā tirgus izpēti un Europa Experience telpu atvēršanu; — detalizētu izdevumu sadalījumu jaunajai apmeklētāju stratēģijai un četru gadu informācijas kampaņai, kā arī pirms 2019. gada Eiropas vēlēšanām un to laikā veiktās komunikācijas kampaņas rūpīgu novērtējumu; uzskata, ka visu turpmāko komunikācijas pasākumu pamatā vajadzētu būt objektīvai un uz faktiem balstītai šā novērtējuma analīzei; — detalizētu un rūpīgu analīzi par diplomātisko dienestu reprezentācijas izmaksām ārpus Savienības, proti, Indonēzijā (Džakarta), Etiopijā (Adisabeba) un ASV (Ņujorka); — sīkāku informāciju par izdevumiem saistībā ar Konrad Adenauer ēkas rietumu spārna būvniecības projekta pārvaldību; — pārskatu par visām pārējām trijās darba vietās patlaban īrētajām Parlamenta ēkām, kuras tiks izmantotas arī 2021. gadā, kā arī detalizētas aplēses par enerģijas izmaksām; šajā sakarībā aicina panākt ar zaļo enerģiju saistītus ietaupījumus; — analīzi par to, kā Rakstiskās tulkošanas ģenerāldirektorāta projekts ietekmētu cilvēkresursus, īpaši tulkotājus un tulkus, ja tiktu ieviests rīks, kas spēj reāllaikā automātiski transkribēt un tulkot daudzās valodās notiekošās Parlamenta debates; — pārredzamu lēmumu pieņemšanas procesu ēku politikas jomā; f) aicina Prezidiju paziņot par savu lēmumu attiecībā uz Spaak ēkas Briselē nākotni un sniegt detalizētu izmaksu sadalījumu, kad būs noslēdzies arhitektūras konkurss par šīs ēkas renovāciju un/vai aizstāšanu, ko Parlaments uzsāka 2020. gadā; atgādina, ka 2021. gada budžetā ir iekļauti posteņi, kas paredzēti darbu uzsākšanas sagatavošanai Spaak ēkā; g) atgādina ieteikumus, kas sniegti Parlamenta 2017. gada 26. oktobra (13), 2018. gada 11. septembra (14) un 2019. gada 15. janvāra (15) rezolūcijās par cīņu pret seksuālu uzmākšanos un izmantošanu Savienībā un pasākumiem, ar kuriem paredzēts novērst un apkarot personas aizskaršanu un seksuālu uzmākšanos; atzīst ģenerālsekretāra veiktos pasākumus šādu gadījumu novēršanai un apkarošanai; prasa, lai ģenerālsekretārs sniegtu visu informāciju par programmu tuvākajai nākotnei; prasa ģenerālsekretāram pirms 2022. gada tāmes iesniegšanas Prezidijam sniegt jauno aizskarošas izturēšanās gadījumos piemērojamo procedūru izvērtējumu; uzskata, ka gan darbinieki, gan deputāti būtu jāmudina piedalīties apmācībās, lai samazinātu šādu gadījumu skaitu Parlamentā; h) atgādina, ka Prezidijs ir pieprasījis ģenerālsekretāram izskatīt veidus, kā nodrošināt Brīvprātīgā pensiju fonda ilgtspējīgu finansēšanu, cik drīz vien juridiski iespējams; i) atgādina, ka Parlaments ir pieprasījis ģenerālsekretāram pārbaudīt, vai ārēji līgumslēdzēji ievēro augstākos darba tiesību standartus attiecībā uz uzkopšanas darbu veicējiem Parlamentā, kā arī pašapkalpošanās restorānu darbiniekiem, jo īpaši ņemot vērā Covid-19 krīzes izraisīto psiholoģisko spiedienu un darba apstākļus;